5.3.

V nových pododdieloch B.2 (bod 3.2 jednotného dokumentu) a F.2 („Informácie o špecifických vlastnostiach výrobku“) (bod 5 jednotného dokumentu) sa upravuje obsah parametrov „lykopén“ a „svetlosť odtieňa“ a parameter „vitamín C“ sa nahrádza parametrom „vitamín E (α-tokoferol)“. — V prípade obchodného typu „Redondo Liso“ [hladké okrúhle]: sa vlastnosť „svetlosť odtieňa (L) v rozmedzí 42 a 46,5“ nahrádza takto: „svetlosť odtieňa (L) je ≥ 35“. Text „Obsah vitamínu C v tomto druhu rajčín je v rozmedzí 153 a 195 mg na 100 g váhy v čerstvom stave“ sa nahrádza takto: „Obsah vitamínu E (α-tokoferol) v tomto druhu rajčín je ≥ 0,40 mg na 100 g váhy v čerstvom stave“. „Celkový obsah lykopénu sa pohybuje v rozmedzí 21 a 25,8 mg na 100 g sušiny“ sa nahrádza takto „celkový obsah lykopénu je ≥ 26 mg na 100 g sušiny“. — V prípade obchodného typu „Tomate Cereza (incluido cóctel)“ [cherry rajčina vrátane „koktailovej“ odrody]: sa vlastnosť „svetlosť odtieňa (L) v rozmedzí 38 a 40“ nahrádza takto: „svetlosť odtieňa (L) je ≥ 35“. Text „Obsah vitamínu C v tomto druhu rajčín je v rozmedzí 62 a 102 mg na 100 g váhy v čerstvom stave“ sa nahrádza takto: „Obsah vitamínu E (α-tokoferol) v tomto druhu rajčín je ≥ 0,30 mg na 100 g váhy v čerstvom stave“. „Celkový obsah lykopénu sa pohybuje v rozmedzí 31,6 a 38,4 mg na 100 g sušiny“ sa nahrádza takto: „celkový obsah lykopénu je ≥ 26 mg na 100 g sušiny“. — V prípade obchodného typu „Asurcado“ [rebrovité]: sa vlastnosť „svetlosť odtieňa (L) v rozmedzí 38 a 40“ nahrádza takto: „svetlosť odtieňa (L) je ≥ 35“. Text „Obsah vitamínu C v tomto druhu rajčín je v rozmedzí 130 a 155 mg na 100 g váhy v čerstvom stave“ sa nahrádza takto: „Obsah vitamínu E (α-tokoferol) v tomto druhu rajčín je ≥ 0,31 mg na 100 g váhy v čerstvom stave“. „Celkový obsah lykopénu sa pohybuje v rozmedzí 35,4 a 44 mg na 100 g sušiny“ sa nahrádza takto: „celkový obsah lykopénu je ≥ 26 mg na 100 g sušiny“. — V prípade obchodného typu „Oblongo o Alargado“ [podlhovasté alebo predĺžené]: sa vlastnosť „svetlosť odtieňa (L) v rozmedzí 38 a 40“ nahrádza takto: „svetlosť odtieňa (L) je ≥ 35“. Text „Obsah vitamínu C v tomto druhu rajčín je v rozmedzí 142 a 186 mg na 100 g váhy v čerstvom stave“ sa nahrádza takto: „Obsah vitamínu E (α-tokoferol) v tomto druhu rajčín je ≥ 0,31 mg na 100 g váhy v čerstvom stave“. „Celkový obsah lykopénu sa pohybuje v rozmedzí 10,8 a 13,2 mg na 100 g sušiny“ sa nahrádza takto: „celkový obsah lykopénu je ≥ 26 mg na 100 g sušiny“. Dôvody: Objavili sa závažné problémy v súvislosti s CHZO a ich spĺňaním požiadaviek špecifikácie výrobku, ktoré sú založené na štúdii s názvom „Nutrient composition and antioxidant activity of eight tomato (Lycopersicon esculentum) varieties“ [Nutričné zloženie a antioxidačná aktivita ôsmich odrôd rajčín (Lycopersicon esculentum)] uskutočnenej Almerijskou univerzitou, ktorá bola uverejnená v roku 2009. Tieto požiadavky sú mimoriadne prísne a sú založené na predpoklade, že odber vzoriek a analýza sa vykonávajú v optimálnych podmienkach, ktoré je veľmi ťažké reprodukovať v rámci bežných pestovateľských a marketingových postupov. Po prvé, je prakticky nemožné dosiahnuť požadované hladiny vitamínu C v zrelých rajčinách, ktoré podľa špecifikácie výrobku rajčina musí dosiahnuť v čase zberu, pretože hladiny vitamínu C sa s dozrievaním rajčín znižujú. Navyše sa v špecifikácii stanovujú úrovne lykopénu a svetlosti odtieňa vysoko nad úrovňami, ktoré sú zvyčajne dosahované v danej zemepisnej oblasti. V každom prípade, ako sa ďalej uvádza, upravené úrovne lykopénu a svetlosti v súlade s požadovanou zmenou budú stále vyššie ako hladiny zistené v rajčinách rovnakých odrôd mimo tejto zemepisnej oblasti. Maximálne hodnoty svetlosti a obsahu lykopénu stanovené v špecifikácii sa vypustili z dôvodu, že takéto maximálne hraničné hodnoty nie sú opodstatnené, pretože vyššie hodnoty posilňujú tie vlastnosti rajčín, vďaka ktorým spotrebitelia pozitívne vnímajú ich kvalitu a čerstvosť. Z uvedených dôvodov sa požiadavky na oba parametre znižujú. Navrhované zníženie hodnôt obidvoch parametrov nespôsobuje žiadne významné zmeny v typických kvalitatívnych vlastnostiach, ani nespôsobuje žiadne zmeny organoleptických vlastností. Hodnoty svetlosti rajčín z oblasti, na ktorú sa nevzťahuje CHZO, sa najčastejšie pohybujú medzi 25 a 28, zatiaľ čo príslušné obchodné typy prekračujú tieto hodnoty vo všetkých situáciách. Minimálna hodnota svetlosti rajčín s CHZO je stanovená na 35. Vitamín C bol nahradený obsahom vitamínu E (α-tokoferol), pretože hladina vitamínu C v rajčinách výrazne kolíše v závislosti od fázy dozrievania. Veľmi vysoké počiatočné hladiny vitamínu C boli nahlásené v prípade menej zrelých rajčín, pričom v konečných fázach doby skladovateľnosti rajčín klesajú na 28 mg na 100 g váhy v čerstvom stave (Valle a Rodríguez, 2011). Vzhľadom na tieto veľké rozdiely sa vitamín C nepovažuje za vhodný ukazovateľ kvality pre rajčiny z konkrétnej zemepisnej oblasti. Zlúčeniny tokoferolu vykazujú väčšiu stabilitu v priebehu dozrievania rajčín. V koncentrácii týchto zlúčenín boli nahlásené malé zmeny v priebehu postupného dozrievania (medzi 7,7 a 11,6 µg na 1 g váhy v čerstvom stave) (Quadrana a ďalší, 2013). Vitamín C a tokoferoly sú navyše vzájomne zameniteľné, pokiaľ ide o ich antioxidačnú kapacitu; už dlho je známe, že tieto dva typy zlúčenín vykazujú synergický antioxidačný účinok a vzájomné pôsobenie (Niki a ďalší, 1987). Tokoferoly sa preto považujú za vhodné ukazovatele zdraviu prospešných vlastností rajčín a môžu sa používať namiesto vitamínu C a sú v tomto ohľade účinnejšie. Obsah tokoferolu v odrodách rajčín ovplyvňujú rôzne faktory, ako je slanosť závlahovej vody, množstvo draslíka v živnom roztoku, príslušná genetická rozmanitosť a osobitné podmienky prostredia (slnečný svit, teplota a vlhkosť), ktoré sú typické pre príslušnú oblasť. Obsah tokoferolu v rajčinách „Tomate La Cañada“ je vyšší, ako je obvyklý priemer v prípade podobných druhov rajčín pestovaných mimo tejto zemepisnej oblasti. To je zvlášť dôležité v prípade α-tokoferolu, ktorý vykazuje účinnosť vitamínu E, a je preto z nutričného hľadiska najvýznamnejšou zlúčeninou tokoferolu. Syntéza a vysoké hladiny tokoferolu sú stimulované aj osmotickým tlakom soli spôsobeným vysokou elektrickou vodivosťou. Typické priemerné hodnoty α-tokoferolu v rajčinách „Tomate La Cañada“ sú v rozmedzí 0,56 a 0,72 mg na 100 g váhy v čerstvom stave v závislosti od vybraného obchodného typu, zatiaľ čo hodnoty najčastejšie sa vyskytujúce v rajčinách, na ktoré sa nevzťahuje CHZO, sú ≥ 0,14 mg na 100 g váhy v čerstvom stave. Preto je minimálna hodnota α-tokoferolu pre rajčiny, na ktoré sa vzťahuje CHZO, stanovená na 0,30 mg na 100 g váhy v čerstvom stave. Vysoká svetlosť odtieňa je výsledkom značnej pevnosti plodu. Malo by sa takisto vziať do úvahy, že hodnota tohto parametra závisí od zrelosti; menej zrelé rajčiny vykazujú vyššie hodnoty svetlosti. Výnimkou sú rajčiny, ktoré sa už začali sfarbovať dočervena. Tieto obsahujú veľa lykopénu, vykazujú vysoké hodnoty svetlosti a majú vysoký obsah α-tokoferolu.